- Հայկական կողմի համար շատ կարևոր է բարձրաձայնել Ադրբեջան-Իսրայել գործակցության հարցը, հատկապես ռազմատեխնիկական ոլորտում, քանի որ դա ենթադրում է հարավկովկասյան տարածաշրջանում ապակայունացման մի շարք վտանգներ: Այս առումով անհրաժեշտ է այս փուլում հարցը դարձնել տարածաշրջանային քաղաքական օրակարգի կարևոր բաղադրիչ, դա ակտուալ է հատկապես Իրան-Իսրայել դիմակայության թեժացման հանգամանքներում: Դժվար չէ նկատել, որ ադրբեջանաիսրայելյան տանդեմն առաջին հերթին ուղղված է Իրանի դեմ, ուստի իրանական կողմի համար նույնպես այդ հիմնահարցն ունի կարևոր անվտանգային նշանակություն: Վստահ եմ, որ հայկական կողմն այս ուղղությամբ աշխատանքներ տանում է, սակայն կա նաև անհրաժեշտություն դրա հանրայնացման, ինչը կբերի առավել շոշափելի արդյունքներ: Կարծում եմ՝ մենք գործ ունենք տեղեկատվական պայքարի հետևողական քաղաքականության հետ, որը իրականացվում է թուրք-ադրբեջանական տանդեմի կողմից, այդ պատճառով էլ հարցը մնում է սակավ հանրային և գրեթե դուրս քաղաքական օրակարգից: